Hver dag møder 55 mennesker op på et kontor på Åboulevarden i Aarhus’ midtby og arbejder for Uber. Selv om Uber med den omdiskuterede taxalovgivning trak stikket i København og stoppede med at udbyde sin kørselstjeneste til danskerne i april 2017, så lever firmaets udviklingskontor i Aarhus i bedste velgående.

Den såkaldte Uber-lovgivning stiller krav om sædefølere og taxametre ved taxakørsel. Det betyder dog intet for kontoret i Aarhus, der siden 2014 har bygget og leveret centrale dele af den softwareinfrastruktur, som omkring 3 millioner chauffører og 75 millioner passagerer bruger på verdensplan ifølge Ubers egne tal.

Hvor Uber-chaufførerne i København blev betragtet som skruebrækkere, der ødelægger den danske model, så er arbejdspladserne i Aarhus lige den type stillinger, som Danmark godt kan lide: højtuddannede ingeniører og softwareudviklere, hvoraf 20 har en ph.d.-grad på deres cv. Målet er at have 100 ansatte.